Domžale so postale prva slovenska “občina brez GSO”

Domžalski občinski svet je na svoji seji 23. maja 2007 na pobudo občinske svetnice Cvete Zalokar Oražem, bivše županje Domžal in sedanje poslanke državnega zbora, sprejel deklaracijo o negojenju gensko spremenjenih rastlin. S tem so Domžale postale prva slovenska občina, ki se je odzvala na kampanjo “Brez GSO!”, ki jo je Inštitut za trajnostni razvoj začel na letošnji Dan Zemlje, 22. april. K sprejemu je veliko prispevalo Društvo za biološko-dinamično gospodarjenje Ajda Domžale, ki se je aktivno vključilo v kampanjo.

Domžale so se v deklaraciji obvezale, da na zemljiščih v občinski lasti ne bodo dovoljevale gojenja gensko spremenjenih rastlin in da bodo skrbele za izobraževanje in osveščanje kmetov glede GSO, ter pozvale politike na državni ravni, da uredijo ravnanje z GS-rastlinami v Sloveniji tako, da bo preprečeno vsakršno onesnaževanje posevkov in hrane z GSO. 

Domžale so s tem dokazale, da niso le med gospodarsko in športno najrazvitejšimi slovenskimi občinami, temveč tudi med najbolj osveščenimi na področju okolja in zdravja. Na občini se zavedajo, da gre predvsem za simbolno dejanje, vendar poudarjajo, da želijo z njim opozoriti, kako je pomembno, da za Slovenija v kmetijstvu ubere pravo pot. K sprejemu deklaracije nameravajo spodbuditi tudi sosednje občine, v katerih je tudi precej ekoloških kmetij. 

Na Inštitutu za trajnostni razvoj poročajo, da se na sprejem deklaracije v naslednjih tednih pripravljajo še nadaljnje slovenske občine.

Več informacij: Inštitut za trajnostni razvoj, Metelkova 6, 1000 Ljubljana, tel. (01) 4397.465, GSM 041.725.991, e-pošta: info@itr.si; www.itr.si 

VABLJENI tudi na tiskovno konferenco o sklepih z zadnje seje OS občine Domžale, ki bo 

v torek, 29.5.2005 ob 9. uri na občini Domžale. 

Na tiskovni konferenci bo predstavljena tudi odločitev o sprejemu deklaracije in razlogih zanjo.

